दई दिये सो कबूल
सि यान मन के सीख ला माने मा ही भलाई हे। संगवारी हो तइहा के सियान मन कहय-बेटा! कहे गे हे-दई-दई क्यंू करत है, दई दिये सो कबूल। जादा हाय-हाय नई करना चाही रे! भगवान हमन ला जउन दिये हे ओला खुसी-खुसी कबूल करना चाही। फेर संगवारी हो हमन नई मानन। हमर मांग अनंत हावै। हमन भगवान से रोज कुछ न कुछ मांगते रहिथन। भगवान हमन ला देथे घलाव फेर हमर मांग हर रोज के रोज बाढ़ते जाथे कभू कम नई होवय यहू हर हमर बर अड़बड़ सोचे के बात हरै।
आज जउन ला देखव तउन गनपति पद पाए बर ललाइत रहिथे। फेर संगवारी हो गनपति पद पाना सरल नइ हे। एखर बर भगवान गनेस के भक्ति करे बर परथे अउ भगवान गनेस के भक्ति करे के मतलब होथे भगवान गनेस के बताए रद्दा मे रेंगना। भगवान गनेस के थोर कन गुन ला घलाव अगर हमन अपना लियेन तब हमर जिनगी हर धन्य हो जाही। संगवारी हो भगवान गनेस के छोटे मुंह अउ सूपा सही कान हर ए सिखाथे के हमन ला बोले के बुता कम अउ सुने के बुता जादा करना चाही फेर जइसे सूपा में हमन निमेरे-फूने के बुता करथन तइसे हमन ला अपन कान से सुने जम्मो गोठ-बात ला निमेर-फून के अपन जिनगी मा उतारना चाही नई तो बहुत नुकसान होय के डर रहिथे। गनेस जी के एक ठन दांत हर ए सिखाथे के हमर जिनगी मा कतको कठिनाई आ जाए फेर हमन ला अनवरत अपन धरम-करम मा लगे रहना चाही कभू अपन धरम-करम ला अधूरा छोड़ के सुरताना नई चाही। गनेस जी के छोटे-छोटे आॅखी हर ए सिखाथे के हमन ला हमेसा दूर के सोचना चाही। गनेस जी अपन छोटे-छोटे पाँव मा अतका भारी-भरकम सरीर ला संभाले रहिथे जेखर से ए सीख मिलथे के हमन ला हमेसा अपन जिनगी मा संतुलन बनाए रखना चाही फेर हमर जिनगी मा संतुलन तभे बनही जब हम सुख अउ दुख दूनो ला सम-भाव से देखबो नइ तो हमर जिनगी के संतुलन गड़बड़ाय मा थोरको देरी नई लगही। संगवारी हो भगवान गनेस हर तो माता पारवती अउ पिता महादेव ला अपन दुनिया मानिस फेर हमन अपन दाई-ददा ला अपन जिनगी में कतका महत्व देथन यहु हर अड़बड़ सोचे के बात हे। गनेस जी के वरद-हस्त अउ लड्डू से यही सीख मिलथे के दाई-ददा के आसीरबाद के बिना हमन ला जिनगी में कभू कोनो उपलब्धि हासिल नई होवय। गनेस जी के महिमा अपरंपार हे जेखर बरनन नई करे जा सकय।
रश्मि रामेश्वर गुप्ता
बिलासपुर
kas_Deva hne_Deva hne_Deva mai_Deva mai_Deva